Job (Šarić)/Glava 18.
1 Tada odgovori Bildad iz Šuaha 

2 Kad ćete svršiti to brbljanje. Opameti se, pa ćemo onda govoriti dalje. 

3 Zašto da se smatramo kao stoka, zašto smo ludi u vašim očima? 

4 I ako se ti rastrgaš u jarosti svojoj, mora li zbog tebe opustjeti svijet, ili se zato premjestiti stijena sa svojega mjesta? 

5 Ipak će se svjetlo zlikovca utrnuti, neće više sjati plamen ognjišta njegova. 

6 I šatoru njegovu potamnjet će svjetlo, i žižak će se njegov ugasiti u njemu. 

7 Snažni koraci njegovi stegnut će se, njegova vlastita osnova srušit će ga. 

8 Noga će ga njegova goniti u mrežu, i naići će na zamku. 

9 Zamka će ga uhvatiti za petu, i užeta će ga držati čvrsto. 

10 Na tlima leži skrivena za njega mreža, zamka je na putu za njega spremljena. 

11 Odasvud će ga strahote strašiti i tjerat će ga stopu u stopu. 

12 Vreba njega gladna nesreća, nevolja će biti spremna uza njega. 

13 Guba će rastočiti kožu njegovu, prvenac smrti pojest će udove njegove. 

14 Iz šatora njegova, u koji se uzda, protjerat će ga, odagnat će ga kralju užasa. 

15 Mjesto njega nastanit će se oganj u šatoru njegovu, posut će se sumporom stan njegov. 

16 Odozdo posušit će mu se korijenje, odozgo usahnut će mu grane. 

17 Spomen će njegov iščeznuti iz zemlje, niti će mu imena biti po ulicama. 

18 Odagnat će se iz svijetla u tamu i izbacit će se iz svijeta. 

19 U narodu njegovu neće mu ostati ni roda ni potomka, u kući njegovoj neće više nitko živjeti. 

20 Prepast će se od njegova dana na zapadu, obuzet će strah ljude na istoku. 

21 Tako će biti s kućom zlikovčevom, tako s mjestom onoga, koji ne mari za Boga. 

Job (Šarić)